El Cosmocaixa acull la primera de les tres sessions, centrada en aquest cas en els "pilars" i l'"arquitectura" del sistema eductiu ACN Barcelona.-El debat sobre el futur de l'educació a Catalunya, iniciativa coneguda com 'Ara és demà', ha començat aquest dissabte una de les seves fases més participatives i obertes que té programat. El Cosmocaixa ha acollit la primera jornada del debat participatiu, en el que hi prenent part docents, associacions de famílies d'alumnes, centres educatius, administracions, agents socials o institucions dedicades al lleure, entre d'altres. "Noves veus a qui us volem encoratjar perquè aquest sigui un nou impuls pel debat i la reflexió i educativa de Catalunya", ha dit en la inauguració de la jornada la consellera d'Ensenyament, Meritxell Ruiz, qui al juliol del 2016 va encarregar al Consell Escolar de Catalunya (CEC) que articulés aquest procés de debat. "I això ens permetrà definir un nord, un horitzó de sentit, i després, a qui pertoqui (polítics, Govern, grups parlamentaris), ja aniran veient que es pot fer en cada moment, però en la direcció apropiada", ha subratllat per la seva banda el president del CEC, Lluís Font. "I en funció dels recursos, que esperem que siguin creixents, i d'un major grau de sobirania, podrem implementar el camí que ens ha de dur a aquest horitzó que entre tots hem pogut definir", ha afegit Font, que ha estat també autor de la ponència 'Els pilars del sistema educatiu', un dels dos de referència de la jornada, junt amb 'L'arquitectura del sistema educatiu', del catedràtic Joan Mateo. Les experiències que s'han presentat estan relacionades amb alguna de les propostes exposades a les ponències, i que s'han traslladat a 130.000 persones que formen part del sistema educatiu per tal que fessin també aportacions. Entre les experiències internacionals en educació que s'han donat a conèixer, una que ha estat seguida de manera multitudinària és la que ha presentat Viivi Lokk, del Departament d'Educació de Tallin, capital d'Estònia. Es dóna el cas que el país bàltic és el que està millor situat, dins l'àmbit europeu, en el Programa per a l'Avaluació Internacional dels Alumnes, conegut com informe PISA. Estònia ha escalat aquest 2016 fins a la tercera posició a nivell mundial, només per sota de Singapur i el Japó, i supera en dues posicions a Finlàndia, actualment en cinquè lloc a la llista. La conferència també ha comptat amb la participació de Xavier Chavarria Navarro, president del Fòrum Europeu d'Administració de l'Educació (EFEA). Mirada al futur educatiu de Catalunya Amb els precedents com el Pacte Nacional per a l'Educació i, sobretot, la redacció i aprovació de la Llei d'Educació de Catalunya, el debat sobre el model educatiu de Catalunya va fer un pas més quan la consellera d'Ensenyament, Meritxell Ruiz, va encarregar el passat estiu al Consell Escolar de Catalunya (CEC) que articulés un escenari realista i complet sobre el futur de l'educació al país. El títol  d'aquest projecte, 'Ara es demà', es va prendre d'uns versos de del poeta Miquel Martí Pol, per tal d'entendre el sentit profund d'aquesta reflexió. En la seva intervenció, Ruiz ha citat uns altres versos del poema: "Que ploguin noves veus pel vespre tèrbol, que revinguin deus desficioses d'amarar l'eixut", diuen els versos. "Volem que ploguin noves veus", ha insistit la consellera adreçant-se a mestres, famílies, tutors, agents socials, universitats o institucions per a la infància, entre d'altres. "Noves veus a qui us volem encoratjar que aquest debat sigui un nou impuls pel debat i la reflexió i educativa de Catalunya", ha assenyalat. Sobre les ponències tractades en la jornada d'aquest dissabte, la dels 'Pilars del sistema educatiu', ha girat al voltant d'aspectes com la identitat i la diversitat. "No volem confondre la igualtat amb l'homogeneïtat, perquè seria empobridor", ha apuntat Lluís Font, president del CEC i autor de la ponència. "I tampoc consagrem la desigualtat amb el pretext de reconèixer la diversitat", ha afegit. Forn defensa oferir a totes aquelles persones que venen de fora per instal·lar-se a Catalunya "un contracte d'identitat transversal compartida", que estigui "basada en el català com a llengua i com a cultura" i "basada en els drets civils". "Que nosaltres puguem fer una oferta identitària i reconèixer les tradicions dels nouvinguts perquè se sentin reconeguts i es reconeguin, i es puguin adherir de manera integradora a la proposta de ciutadania que nosaltres proposem", ha assenyalat. Pel que fa a la ponència sobre "l'arquitectura" del sistema educatiu de Catalunya, un dels temes destacats versa sobre l'oferta per als joves d'entre 15 i 18 anys. "Parla de la importància de les transicions entre etapes, i parla del paper que ha de jugar la Formació Professional, de la connectivitat que ha d'haver entre aquesta i el món universitari", ha detallat Forn sobre l'informe realitzat per el catedràtic Joan Mateo. "I parla de la obligatorietat d'estudiar fins els 18 anys, però amb itineraris diferents", ha afegit. "Perquè aquells que no estudien fins els 18 anys, normalment son els més fràgils dels sistema". Per això, des del CEC s'encoratja a establir les eines per tal que aquests joves puguin "formar-se a partir de les seves competències per a una vida com a ciutadans i com a futurs professionals ", ha subratllat el president del Consell.   El calendari La pròxima jornada presencial de participació està prevista per al 4 de febrer, i tindrà com a referència les ponències 'El centre educatiu', elaborada per Francesc Pedró, i 'El Professorat', de Miquel Martínez.  D'altra banda, el 4 de març se celebrarà una altra jornada centrada en 'L'alumnat', ponència de Neus Sanmartí, la qual tindrà un format i un contingut molt diferent de les anteriors. La primera part consistirà en una taula rodona amb tres experts que tindrà com a eix 'Com aprenen els alumnes'. En la segona part. els alumnes seran els protagonistes i ells mateixos exposaran la seva visió sobre el sistema educatiu actual i sobre com hauria de ser en el futur. El 18 de març se celebrarà la jornada de cloenda, en la qual els autors de les ponències revisaran i exposaran  les aportacions que les persones participants en el debat -a través dels diversos canals de participació establerts-, i s'obrirà un torn d'intervencions amb els assistents per debatre les conclusions de cada ponència. Durant el mes d'abril, la Secretaria del Consell Escolar de Catalunya elaborarà l'esborrany de document a partir de les aportacions rebudes i dels debats presencials. La subcomissió del CEC es reunirà novament per concretar la proposta de document que presentarà a la Comissió Permanent i al Ple. És llavors quan, al juny d'aquest 2017, en el decurs d'una sessió plenària, el Consell Escolar de Catalunya aprovarà el document definitiu que es lliurarà a la consellera.

Summary: Tret de sortida de la fase més participativa de l'ara es demà', debat sobre el futur de l'educació a Catalunya


El president de la Generalitat, Quim Torra, ha donat les gràcies a través d'una piulada a Twitter a tots aquells que avui s'han mobilitzat "contra la injustícia de les condemnes als presos polítics". Segons ha escrit el màxim mandatari de la Generalitat, el sobiranisme ha fet sentir la seva veu "amb fermesa i més determinació que mai". Cal recordar que un cop s'han fet públiques les sentències als líders polítics i socials del moviment independentista hi ha hagut concentracions i talls d'infraestructures de transport arreu del país durant tot el dia. Per exemple, les accions han obligat a cancel·lar 108 vols a l'aeroport del Prat. També hi ha hagut enfrontaments entre manifestants i policia que han acabat amb tres detinguts i una vuitantena d'atesos pel SEM.

Summary: Torra dona les gràcies als que s'han mobilitzat "contra la injustícia" de les condemnes als "presos polítics"


Els Mossos d'Esquadra i la Guàrdia Urbana de Barcelona han detingut 35 persones i han desactivat 29 domicilis des d'on es venien drogues al barri del Raval en el que va d'any. Entre aquests hi ha el que s'ha desmantellat aquest dilluns al vespre al carrer Lluna, després d'una investigació que va començar fa tres mesos. Durant aquest temps s'ha dut a terme un dispositiu de vigilàncies i seguiments per identificar compradors i aixecar actes de comisos de drogues intervingudes. Les vigilàncies han permès determinar que efectivament el domicili investigat s'havia convertit en un punt de venda de drogues. Per això, aquesta tarda els dos cossos policials han fet una entrada i escorcoll a l'immoble i han localitzat material per preparar la droga i documentació personal. Després han fet gestions amb el propietari perquè el pis quedi tapiat.   Aquesta, doncs, és una més de les 29 entrades i escorcolls que Mossos i Guàrdia Urbana han fet a narcopisos del Raval en el que va d'any. També s'han detingut 35 persones.   Els dos cossos policials afirmen que mantenen dispositius de seguretat al barri amb més presència uniformada a manera dissuasiva. També mantenen comunicació permanent amb veïns i comerciants per comprovar la veracitat de les informacions que arriben. Si es detecten indicis de tràfic de drogues s'inicia una investigació i es posa en coneixement del jutge.   Els dos cossos policials tenen obertes diverses investigacions a l'entorn d'alguns punts des d'on es tenen indicis que s'estaria produint tràfic de substàncies estupefaents.

Summary: Mossos i Guàrdia Urbana han detingut 35 persones i han clausurat 29 narcopisos al Raval des de principi d'any


La tercera edició del Manlleu Galeria d'Art (MGA) acaba d'arrencar i convertirà durant dos mesos diferents locals buits de la ciutat en una galeria d'art a celobert. D'aquesta manera, l'art contemporani es consolida a Manlleu com un referent per ajudar a dinamitzar espais comercials desocupats que arran de la crisi van haver de tancar. La mostra proposa al ciutadà curiós l'obertura d'una finestra que des del carrer permet apreciar les obres de disset artistes, no només locals sinó també de diferents punts de l'estat espanyol. Un dels comissaris, Pol Robles, ha explicat a l'ACN que han procurat que totes les disciplines artístiques hi fossin representades, "des de la pintura, escultura, fotografia o dibuix, i fins i tot aquest any ens hem atrevit amb una performance". Per Robles, el més important era procurar que l'art que s'hi veu "sigui fàcil de digerir i accessible perquè la gent del carrer en pugui gaudir". Dels nou locals que havien de servir com a finestra pels artistes en la tercera edició de la mostra dos ja s'han venut o llogat.

Summary: Manlleu consolida l'aposta per convertir els locals buits en una galeria per a exposicions d'art contemporani


Sabrià apunta que treballen esmenes per "ajustar una mica el llenguatge" i aposta per què "la unitat independentista" es vegi reflectida les properes hores ACN Barcelona.-ERC s'ha mostrat convençuda que la moció de la CUP de suport a la resolució del 9-N es discutirà, es votarà i s'aprovarà al ple del Parlament. Així ho ha dit el seu portaveu, Sergi Sabrià, en roda de premsa aquest dilluns. "Si el plantejament és tornar-la a votar, tornem-hi", ha dit. Ara bé, ha evidenciat que s'està treballant "en algunes esmenes que ajusten una mica el llenguatge" perquè la voluntat és "garantir el vot dels 72 diputats independentistes". Sense voler entrar al detall de les negociacions, els republicans volen que l'articulat del text faci sentir "còmode" als parlamentaris de les forces independentistes i que "la unitat independentista" es vegi reflectida "les properes hores". Tot plegat, després que la CUP hagi apuntat que s'obre a introduir matisos al text si no se'n modifica l'essència: les referències a desobediència i les reclamacions del text inicial.

Summary: ERC es mostra convençuda que la moció del a CUP es votarà i s'aprovarà al Parlament


El president de Seat, Luca de Meo, afirma que "tindria sentit" traslladar la seu social fora de Catalunya si constata una pèrdua de "protecció jurídica". En una carta enviada a tots els treballadors, a la qual ha tingut accés l'ACN, De Meo destaca l'"arrelament" de la companyia a Catalunya però senyala que l'estabilitat política, la seguretat jurídica i la permanència a la Unió Europea són elements "imprescindibles" per tal d'assegurar la sostenibilitat de Seat i les seves filials, així com per mantenir la confiança dels clients i accionistes. "No és el primer cop que ens hem d'enfrontar a situacions incertes. Sempre hem aconseguit superar-les gràcies al compromís de totes les persones que formen part de Seat. Aquest cop no serà diferent", conclou De Meo.

Summary: SEAT sosté que un canvi de seu social només "tindria sentit" si no hi hagués "protecció jurídica" a Catalunya


Les onades a la platja han arribat als 2,5 metres d’altura a les platges de Sant Sebastià i Sant Miquel tot i que no han causat desperfectes ACN Barcelona.-L’Ajuntament de Barcelona ha desactivat aquest divendres al matí la fase d’alerta del Pla Bàsic d’Emergència Municipal pel mal estat de la mar un cop finalitzat l’episodi de pluges i inestabilitat meteorològica de principis d'aquesta setmana. Durant l’episodi, les onades a la platja han arribat als 2,5 metres d’altura a les platges de Sant Sebastià i Sant Miquel, sense observar-ne desperfectes al mobiliari ni infraestructures a cap platja, només acumulació de brossa vegetal, troncs i branques que els serveis municipals han començat a retirar per recuperar la normalitat i moviment de sorra rellevant a les platges del districte 10, principalment a la platja de Llevant i Nova Mar Bella. El Pla Bàsic d’Emergència Municipal per mal estat de la mar en fase d’alerta es va activar el divendres 23 de novembre a la una del migdia. Aquest pla s’activa en fase d’alerta quan hi ha avís de mal estat de la mar, quan es poden donar amb una probabilitat de més del 30% onades de més de 2’5 metres i el litoral de la ciutat pateix els efectes del mal estat de la mar i aquest pugui ser un perill per les persones o per destrosses en el mobiliari.

Summary: L’Ajuntament de Barcelona desactiva el Pla Bàsic d’Emergència Municipal pel mal estat de la mar


El Govern obrirà una borsa de més de 4.500 voluntaris per formar-los i designar-los com a agents electorals del referèndum del 1 d'octubre. Es tracta del personal que en qualsevol procés electoral vetlla pel funcionament de la votació i té diverses tasques com garantir que s'obri el local electoral, rebre trucades d'incidències o exercir de coordinadors locals de Barcelona o Badalona, tenint en compte el conveni que té la Generalitat amb aquests dos ajuntaments. D'altra banda, els ajuntaments són els encarregats de designar en qualsevol convocatòria electoral els locals de votació i els coordinadors locals. En previsió que hi hagi ajuntaments que es neguin a col·laborar, el Govern preveu decidirà els locals electorals tenint en compte els espais de titularitat de la Generalitat que siguin més pròxims al punt habitual de votació i escollirà de la borsa de voluntaris els coordinadors locals necessaris. Segons fonts pròximes al Govern, obrir una borsa per designar els agents electorals és la pràctica habitual en qualsevol procés electoral. Normalment el perfil de persones que s'hi presenta són funcionaris o el seu entorn perquè són els primers en tenir coneixement de la borsa, però aquestes mateixes fonts asseguren que en cap llei s'estableix que s'hagi de ser funcionari per exercir les funcions d'agent electoral.  Així doncs, la diferència respecte a un procés electoral habitual és que ara, amb el referèndum, es fa públic de manera explícita l'existència d'aquesta borsa d'on hauran de sortir un mínim de 4.500 agents electorals. Aquest personal ha de vetllar pel bon funcionament de la jornada electoral i, per tant, poden tenir funcions diverses que van des de garantir l'obertura dels col·legis electorals, a rebre trucades d'incidències o fer de coordinador local, en els casos de Barcelona i Badalona, ja que en la resta de municipis de Catalunya són els ajuntaments els que designen els coordinadors locals.  Tenint en compte que hi ha diversos ajuntaments que ja han manifestat que no volen col·laborar amb el referèndum de l'1-O, el Govern té un pla B per assegurar que hi hagi els locals de votació i els coordinadors locals necessaris. Segons les mateixes fonts, en els municipis on els ajuntaments es neguin a designar els locals de votació, la Generalitat serà qui els decideixi tenint en compte els espais de titularitat de la Generalitat que siguin més propers al lloc habitual de votació. Ja que el Govern vol que el referèndum se celebri amb les mateixes condicions o en les més semblants que en les eleccions ordinàries. Pel que fa als coordinadors locals, el Govern utilitzarà la borsa de voluntaris per ocupar les vacants que es puguin donar a diversos municipis. La pràctica habitual és que el secretari de l'Ajuntament exerceixi de coordinador local, però no hi ha cap llei que especifiqui qui ha de complir aquesta funció.  72.000 membres per a les meses electorals A banda dels agents electorals, cal escollir uns 72.000 membres de meses electorals sumant els titulars i els dos tipus de suplents si es té en compte que es necessiten unes 8.000 urnes per fer el referèndum. Habitualment són els ajuntaments els que organitzen els sorteigs per escollir els membres de la mesa però, en el cas del referèndum, està per decidir qui assumirà el sorteig.  Es tracta d'un detall que s'inclourà en la legislació que regularà el referèndum i que es donarà a conèixer a finals de juny. El que sí que està clar és que no s'utilitzarà el cens espanyol per l'1-O però fonts pròximes al Govern assenyalen que el Govern té les dades d'aquest cens i que en la legislació catalana s'establirà de quina manera es poden utilitzar aquestes dades.  Pel que fa a la Sindicatura Electoral que vetllarà pel referèndum, tot apunta que serà un model semblant a la Sindicatura que en el seu moment van acordar els partits en el marc del debat fallit sobre la llei electoral catalana. Es tracta d'un model de Sindicatura que s'allunya del poder judicial, una mena d'òrgan mixt format per juristes i politòlegs.

Summary: El Govern obrirà una borsa de més de 4.500 voluntaris per acreditar-los com agents electorals de l'1-O


Dues persones han resultat ferides lleus aquest dijous al migdia en l'incendi d'un habitatge a Mataró, segons han informat els Bombers de la Generalitat. L'avís de foc s'ha rebut cap a les tres i cinc minuts de la tarda i les flames han destruït completament el pis, ubicat al carrer Aribau número 1 de la capital del Maresme. A causa del fum han resultat intoxicats un home i una dona, que han estat evacuats en dues ambulàncies del Sistema d'Emergències Mèdiques (SEM) a l'Hospital de Mataró. En l'habitatge, que és un àtic d'un bloc de pisos de cinc plantes, també hi havia els dos fills de la parella, que també han estat traslladats al centre hospitalari, tot i que no han resultat afectats pel fum. Els Bombers hi ha anat amb set dotacions que han donat el foc per extingit a les 15.45 hores. Amb tot, dues dotacions s'han quedat a l'habitatge per evitar revifades i revisar l'immoble.

Summary: Dues persones ferides lleus en l'incendi d'un pis a Mataró


Dos agents dels Mossos d'Esquadra han resultat ferits lleus aquest dimecres al matí en un enfrontament amb manters a Salou (Tarragonès). L'incident s'ha produït en el marc d'un dispositiu planificat al municipi, en què s'han identificat dues persones que transportaven gran quantitat de material destinat al 'top manta'. Mentre els agents feien les identificacions al carrer Sol, un grup de persones s'han enfrontat a la policia "de manera agressiva, amb objectes contundents" i han ocasionat danys en dos vehicles policials, segons els Mossos. Als dos identificats se'ls imputarà els danys als vehicles, atemptat contra els agents de l'autoritat, resistència i desobediència i un delicte contra la propietat industrial. A més, s'ha obert una investigació per identificar la resta de persones implicades en l'incident.

Summary: Un enfrontament entre Mossos i manters a Salou deixa dos agents ferits lleus


La coordinadora general del PDeCAT, Marta Pascal, ha assegurat aquest dimecres que la denúncia que dos detectius de Método 3 treballaven per a l'Operació Catalunya evidencia que "les clavegueres de l'Estat funcionen". "L'única cosa que podem dir és que les clavegueres de l'Estat segueixen funcionant i vam sortint noves proves. No hi ha res nou", ha apuntat a preguntes dels periodistes. L'exparella d'un detectiu de l'agència ha donat l'avís que dos treballadors estaven conxorxats amb la policia espanyola per perseguir el sobiranisme.

Summary: El PDeCAT sosté que la denúncia sobre Método 3 evidencia que les "clavegueres de l'Estat funcionen"


Els busos metropolitans de l'AMB i els interurbans nocturns també circularan al 50% ACN Barcelona.-El primer cap de setmana amb mesures excepcionals per evitar el contagi del coronavirus comportarà una reducció de l'oferta de transport públic d'entre el 33% i 50% respecte un dissabte i diumenge normal, tot i que puntualment es pot incrementar per raó de la demanda i qüestions operatives. El metro, FGC, TRAM i els autobusos urbans i interurbans reduiran la seva oferta al voltant de la meitat i la disminució anirà en funció de cada operador i de cada línia amb l'objectiu que l'ocupació sigui, com a màxim, d'un terç de la seva capacitat. En el servei nocturn, els busos metropolitans de l'AMB i els serveis interurbans de la Generalitat seran del 50% les nits de divendres i cap de setmana, és a dir, com el dissabte passat. D'altra banda, el metro, FGC i TRAM finalitzaran el servei nocturn la mitjanit de divendres i la de dissabte, segons el Departament de Territori i Sostenibilitat. Els operadors de transport detallaran l’oferta de cap de setmana a les seves respectives pàgines web i xarxes socials, entre d'altres. En el cas de FGC, a la línia Barcelona-Vallès circularà un tren per hora a les línies que uneix la capital catalana amb Sabadell i Terrassa; tres trens per hora a la línia L6 entre Sarrià i Plaça Catalunya i quatre trens per hora a la línia L7, entre Plaça Catalunya i l'Avinguda Tibidabo. Els de l'L12 no circularan. A la línia Llobregat-Anoia, només circularà un tren per hora a la línia R5 cap a Manresa; a l'R6, des de i cap a La Pobla de Claramunt i a l'L8 entre Plaça Espanya i el Molí Nou Ciutat Ciutat Cooperativa.  Tant en aquesta línia com en la Barcelona-Vallès el servei finalitzarà a les onze de la nit. En qualsevol cas, la companyia desaconsella viatjar si no és per "raons inajornables" i insta els clients a informar-se de les afectacions en el servei.

Summary: L'oferta de transport públic caurà fins a la meitat aquest cap de setmana


Arenas reclama que el full de ruta rebutgi "trencaments unilaterals i ruptures del marc de convivència" ACN Barcelona.-El president de SCC, Rafael Arenas, s'ha mostrat preocupat de cara el ple de la qüestió de confiança que arrenca dimecres al Parlament. Tem que se'n desprengui "una estafa al conjunt dels catalans" perquè Puigdemont aposti per "dir que farà el que no pot fer" i alhora una "amenaça" per situar l'acció de les institucions públiques "en contra de la llei". "És inaudit", ha exclamat en roda de premsa aquest dimarts. En aquest sentit, pel dirigent de Societat Civil Catalana el pla de govern de Puigdemont hauria d'emmarcar-se en la Constitució i d'aquesta manera defugir qualsevol via que passi per "trencaments unilaterals i ruptures del marc de convivència". "Ens temem que no serà així", ha reblat en queixar-se d'un "intent d'apropiar-se les institucions"

Summary: SCC albira una "estafa i una amenaça" durant el discurs de Puigdemont per la qüestió de confiança


El president de la Generalitat, Quim Torra, ha traslladat als partits que han assistit a l'Espai de Diàleg que no hi ha "cap motiu ni voluntat" d'avançar eleccions. Així ho ha explicat la portaveu del Govern, Meritxell Budó, durant la roda de premsa a Palau posterior a la reunió entre l'executiu, JxCat, ERC, PSC-Units i CatECP, aquest divendres a la tarda. La consellera de Presidència ha celebrat que tots els participants de la trobada hagin coincidit en constatar que hi ha un "conflicte polític". Torra també ha exposat a la reunió que defensarà l'autodeterminació i la fi de la "repressió" a la taula de negociació amb l'Estat. Per últim, Budó ha explicat que Torra ha desbloquejat la seva agenda per "prioritzar" la reunió que ha de celebrar amb el cap de l'executiu espanyol, Pedro Sánchez.

Summary: Torra trasllada als partits de l'Espai de Diàleg que no hi ha "cap motiu" per avançar eleccions


El president de Foment del Treball, Josep Sánchez Llibre, ha demanat aquest dilluns participar en el debat sobre l'augment del salari mínim interprofessional (SMI). "No volem ser un convidat de pedra, un mer espectador o un florero. En un moment de certa desacceleració econòmica com ara, els empresaris i els sindicats volem tenir un paper rellevant en aquests tipus de decisions", ha avisat Sánchez Llibre. El president de Foment ha llançat aquest missatge tant al govern espanyol com a la Generalitat, que ha proposat un salari mínim català de referència de 1.239 euros. "La Generalitat no té competències per posar un SMI a Catalunya", ha volgut recordar el president de Foment. "Però li diria el mateix que a Pedro Sánchez. El millor que pot fer el Govern és escoltar el que pensem CCOO, UGT, Pimec i Foment a la mesa de diàleg social", ha insistit Sánchez Llibre. "Nosaltres des del primer moment sempre hem dit que el govern de l'Estat ha de tenir en compte els agents socials i econòmics", ha reflexionat en veu alta el president de Foment. "Volem tenir un paper rellevant en totes les decisions salarials i demanem al govern espanyol que, abans de proposar unilateralment una modificació de l'SMI, escolti des de la CEOE fins als sindicats", ha volgut deixar clar Sánchez Llibre. "Volem decidir sobre totes les legislacions que poden afectar la competitivitat de les nostres empreses i que s'atengui sempre la concertació social", ha reblat el president de Foment, que ha fet un balanç "bastant positiu" del primer any del seu mandat, "amb la incorporació a la patronal de fins a 60.000 noves empreses de diversos sectors i territoris".  "El sol surt per a tothom" Entre aquestes incorporacions destaquen la tornada de Cecot, així com la integració d'ATA Catalunya, la Fundació Mobile World Capital, Comertia, la Federació Catalana de Futbol o el Gremi d'Arts Gràfiques de Catalunya. En paral·lel, s'han afiliat a Foment unes 100 empreses individuals. "El 90% de les empreses més potents a Catalunya pertanyen a Foment", ha tret pit Sánchez Llibre, que també ha posat sobre la taula la satisfacció per haver solucionat el llarg conflicte amb Pimec per la representativitat. Finalment, el president de Foment ha evitat polemitzar amb 'Anem per feina', la nova patronal impulsada per l'ANC. "Jo sempre he dit que el sol surt per a tothom", ha comentat Sánchez Llibre. "Foment té el seu full de ruta, les seves incorporacions i el seu plantejament. Mai ens hem posicionat en contra d'altres patronals", ha asseverat.  "Nosaltres defensem els drets empresarials i sempre estem al costat de generar riquesa i maximitzar-la", ha conclòs el president de Foment.

Summary: Foment demana participar en el debat sobre l'augment del salari mínim: "No volem ser un convidat de pedra"


Minyons de Terrassa vol aprofitar el canvi de junta de la Coordinadora de Colles Castelleres de Catalunya (CCCC) per encetar una "nova etapa" marcada per “la lleialtat recíproca, la concòrdia i la voluntat d'arribar acords". La formació castellera ho ha anunciat en un comunicat en què ha admet que l'any passat van produir-se decisions on no sempre va estar encertada. "Emplacen la CCCC i al conjunt de les colles castelleres a passar pàgina i treballar plegats per a la millor projecció del món casteller", apunten els camises malves. D'aquesta forma deixen enrere les desavinences que van sorgir durant el 2017 pel tema dels drets d'imatge i la propietat intel·lectual de les actuacions castelleres. La nova junta de la CCCC s'escollirà dissabte en un acte al Teatre Principal de Valls.  D'aquesta manera, Minyons reitera la necessitat de resoldre els debats de portes endintre i evitar soroll extern innecessari que compliquin la dinàmica dels diferents equips de treball. Minyons agraeix els membres de la junta sortint el seu temps i la seva dedicació i desitja a la nova "èxits i encerts". Alhora, espera que aquest any sigui una etapa per a treballar des de la concòrdia i la cooperació.

Summary: Minyons demana "passar pàgina" i treballar en "cooperació" amb la Coordinadora de Colles Castelleres de Catalunya


Els alcaldes del Pallars Sobirà no es volen resignar després de la marxa aquest any del Doctor Music a Montmeló i asseguren que seguiran treballant perquè la comarca pugui acollir una pròxima edició del festival, ja sigui l'any vinent o el següent. En aquest sentit, la Diputació de Lleida s'ha compromès a invertir els 200.000 euros que havien d'anar destinats als municipis per a la celebració Doctor Music a finançar, en part, la instal·lació de diferents solucions tecnològiques com ara radars meteorològics o sensors de riu que permetin minimitzar els riscos davant de possibles aiguats. A més, també destinarà recursos a promocionar la comarca. Els alcaldes reclamen "canviar la normativa o introduir paràmetres que prevegin la singularitat de les comarques de muntanya".  Text Els alcaldes del Pallars Sobirà han expressat el seu "enuig, desil·lusió i desencant" després de l'anunci oficial del trasllat del Doctor Music Festival al Circuït de Montmeló que ha fet la promotora aquest dimarts. Tot i això, s'han compromès a seguir treballant perquè la comarca pugui acollir una pròxima edició del festival, segons ha expressat el president del Consell Comarcal del Pallars Sobirà, Carlos Isús, després de la reunió mantinguda amb la presidenta de la Diputació de Lleida. Isús ha defensat que "l'essència del Doctor Music és al Pallars" i que, per tant, no volen tancar portes, sinó "deixar-les obertes de cara al futur". Tot i ser conscients que l'actual normativa ho impossibilita, el president del Sobirà ha dit que "existeix una possibilitat de minimitzar els riscos" davant de possibles aiguats mitjançant la instal·lació d'un seguit d'elements de seguretat. A la vegada, Isús ha reclamat la necessitat de canviar l'actual normativa sobre inundabilitat o bé "introduir-hi paràmetres que prevegin la singularitat de les comarques de muntanya". "Hem de buscar mesures necessàries per incidir amb una normativa que no només ens impedeix fer un festival sinó moltes altres activitats a la comarca i inclús posa en qüestió algunes ja existents", ha dit.  En aquest sentit, la presidenta de la Diputació de Lleida, Rosa Maria Perelló, ha traslladat als alcaldes el compromís que la institució invertirà per millorar les mesures i protocols de seguretat per a la gestió dels riscos d'inundabilitat a la comarca per tal que aquestes millores tecnològiques puguin permetre dur a terme activitats de diversa índole al territori com pot ser una futura edició del Doctor Music. Per Perelló, "quan una empresa esmerça tants recursos en organitzar un festival després de vint anys, segur que no té a la seva ment de fer-lo una sola vegada".   Segons Perelló, la marxa del Doctor Music ha sigut "una situació molt dura", però ha demanat no perdre "un punt d'optimisme", en el sentit que s'ha arribat "a un acord per treballar plegats" per tal que "si aquest Doctor Music no se celebra l'any 2019, es pugui fer un altre any". Això passa per buscar solucions davant l’informe desfavorable de l'Agència Catalana de l'Aigua (ACA), de manera que la inversió consignada al pressupost de 200.000 euros per als municipis pallaresos amb motiu del Doctor Music, es destinarà a elements que permetin millorar la seguretat, o almenys "minimitzar", els possibles riscos d'inundabilitat, com ara a la instal·lació de sensors de rius o radars meteorològics. A més, la Diputació implementarà noves campanyes de promoció turística del Pallars, amb l'objectiu d'intentar pal·liar la repercussió negativa que ha suposat la marxa del festival. En aquest sentit, Perelló ha dit que, "si bé s'ha perdut enguany un festival, s'han de potenciar la resta de múltiples i diversos esdeveniments que s'organitzen en aquest territori", és a dir, "posar en valor el que tenim i no el que hem perdut".  Els alcaldes del Sobirà reiteren les crítiques cap a l'ACA El president del Consell Comarcal del Sobirà s'ha tornat a mostrar les seves crítiques cap a la gestió duta a terme per l'ACA. "Quan hi ha un projecte, hi ha d'haver voluntats de totes les parts i la promotora l'han posada tota i més i, a més, ha posat diners, però l'administració també ha de posar voluntat i en el cas de l'ACA l'he trobada a faltar", ha sentenciat. Així mateix, Carlos Isús ha lamentat que "després de 26 reunions no hagin estat capaços de buscar la solució per tenir un informe que amb una sèrie de condicionants no hagués impedit el Doctor Music".  Isús ha recordat que el consell comarcal i els municipis afectats encarregaran un informe extern per poder comparar amb l'elaborat per l'ACA que vetava la celebració del Doctor Music a Escalarre. "Si aquest informe diu que minimitzant els riscos, el risc per a les persones no hi era, no descartem emprendre accions judicials" contra aquest organisme  perquè "quan hi ha una pèrdua econòmica, hi ha un responsable", ha reiterat Isús.  D'altra banda, Rosa Maria Perelló s'ha compromès a acompanyar els alcaldes i el consell comarcal en les reunions que han demanat celebrar tant amb el president de la Generalitat, Quim Torra, com amb el conseller de Territori, Damià Calvet, després del veto de l'ACA i del trasllat del Doctor Music a Montmeló. A més de Perelló i Isús, la reunió celebrada aquesta tarda la Diputació de Lleida ha comptat amb la participació dels alcaldes d'Esterri d'Àneu, Joan Blanco; d'Alt Anèu, Laura Arraut; de la Guingueta d'Àneu, Josep A. Cervós; i d'Espot, Josep M. Sebastià. A la trobada també hi han pres part el vicepresident segon de la Diputació, Gerard Sabarich, i el director del Patronat de Turisme, Juli Alegre.

Summary: Els alcaldes no tanquen la porta a la celebració al Pallars d'una futura edició del Doctor Music Festival


'No + morts a la C-55' ha anunciat un nou tall a la carretera que uneix el Bages amb Barcelona per tal de reclamar solucions i mostrar la seva indignació després del darrer accident mortal, que va tenir lloc el passat 27 d'abril a l'alçada de Collbató. La concentració tindrà lloc el diumenge 14 de maig a dos quarts de dotze del matí, a l'alçada del pàrquing de l'aeri de Montserrat. En un comunicat, la plataforma lamenta la mort d'una nova persona a la carretera i reclama, un cop més, el desdoblament de la via "que pateix una saturació de vehicles i un augment de l'accidentalitat que creix cada dia que passa sense obtenir una solució definitiva". D'altra banda, i també a conseqüència de la darrera víctima mortal, la plataforma ha decidit anul·lar l'acte lúdic-festiu que estava preparant pel 14 de maig a Castellgalí.  El tall de trànsit tindrà lloc el 14 de maig i durarà de dos quarts de dotze del migdia fins a les dotze. Durant la concentració, es llegirà un manifest en record de la darrera víctima mortal, un camioner de 31 anys que va perdre la vida després que el vehicle que conduïa caigués sobre el riu Llobregat. La plataforma recomana a les persones que tinguin previst assistir a l'acte que s'arribi al lloc de concentració abans d'un quart de dotze del migdia.

Summary: La plataforma 'No + morts a la C-55' convoca un nou tall per reivindicar solucions després del darrer accident mortal


Els treballadors d'Eulen, l'empresa concessionària dels filtres de seguretat de l'aeroport, han registrat aquest dijous la vaga total i indefinida davant del Departament d'Empresa, de manera que les aturades de 24 hores començaran el 14 d'agost. Previ a aquestes aturades, però, demà divendres s'activarà la vaga parcial que la plantilla va convocar amb anterioritat per exigir millores de les condicions laborals. Es tracta de quatre aturades d'una hora, que es produiran de 5:30 a 6:30, de 10:30 a 11:30, de 16:30 a 17:30 i de 18:30 a 19:30, i que es repetiran els divendres, diumenges i dilluns. Per a aquesta vaga parcial, la delegació del govern espanyol ha fixat uns serveis mínims del 90% que els treballadors defineixen com a "indignes". "No ens deixen fer vaga", ha lamentat a l'ACN Genoveva Sierra, membre del comitè d'empresa d'Eulen. Després de l'assemblea de treballadors celebrada ahir dimecres al Prat de Llobregat, dos representants del comitè de vaga dels treballadors d'Eulen a l'aeroport han registrat la convocatòria per fer aturades de 24 hores de forma indefinida a partir del 14 d'agost –deu dies naturals després de la data del registre-.  Els representants dels treballadors defineixen les aturades de mitjans de més com una protesta "més reforçada" respecte la vaga parcial que començarà demà divendres. Amb totes aquestes aturades, la plantilla vol exigir a Eulen i Aena una millora de les condicions laborals. Els empleats denuncien que treballen "moltes hores, sense temps per anar a dinar ni per fer necessitats fisiològiques, i sota moltes pressions", ha assegurat Genoveva Sierra, membre del comitè de vaga i del comitè d'empresa. Segons Sierra, les pressions han arribat al punt que Eulen ha sancionat tres treballadors durant les últimes setmanes "per incompliment de la normativa". Els treballadors, però, al seu torn, també acusen la direcció d'estar incomplint per la seva banda la llei en matèria de condicions laborals. Posen com exemple qüestions com el nombre de treballadors per torn i l'equilibri entre homes i dones. "Nosaltres no ens podem acollir a la normativa per sancionar l'empresa, com ells sí que fan amb els treballadors", ha lamentat la representant de la plantilla. A banda de les vagues parcials convocades pels dos primers caps de setmana d'agost i de les aturades completes a partir del dia 14, els treballadors també preveuen organitzar manifestacions per fer sentir el seu malestar. Genoveva Sierra ha subratllat que volen "demostrar que allò que es demana són uns mínims". A l'espera de registrar al Departament d'Interior la sol•licitud per fer les manifestacions, el comitè de vaga estudia convocar les protestes a l'avinguda Diagonal de Barcelona, a l'altura de la plaça Reina Maria Cristina.

Summary: La vaga indefinida dels vigilants de seguretat de l'aeroport del Prat començarà el 14 d'agost


La família de Josep Maria Subirachs (Barcelona 1927-2014) inauguren aquest dissabte un espai permanent d’exhibició del llegat de l’escultor, ubicat al seu barri del Poblenou. S’hi exposen un centenar de les 500 obres que conserven els hereus, peces que “redescobreixen” un Subirachs polifacètic i ressegueixen les etapes expressionista, abstracta, neofigurativa i ‘metafòrica’ de l’artista. “Els hereus teníem un contingut i ens faltava un continent”, resumia aquest matí la filla de l’artista, Judith Subirachs, abans de la imminent obertura de l’espai. La portaveu de la família ha expressat la “satisfacció” de complir amb la voluntat del seu pare (posar part del seu llegat a l’abast del públic) però també la recança d’haver-ho hagut de fer a títol privat. “Si Subirachs hagués estat ben representat en un dels nostres museus del país no hauria calgut fer aquest Espai Subirachs”, ha etzibat.

Summary: Els hereus de Subirachs obren al Poblenou un espai permanent dedicat a l’artista


L'esquerra anticapitalista emplaça CSQP a "superar el fals debat del referèndum pactat" i avisa: "Ara que les condicions són madures, no podem deixar que es podreixin" ACN Barcelona.-La CUP veu fora de lloc "els retrets" que els ha dirigit el president de la Generalitat, Carles Puigdemont, en l'inici del debat de política general al Parlament arran de la no tramitació dels pressupostos del 2016 aquest juny. "La responsabilitat de no haver arribat a un acord com a mínim seria compartida", ha etzibat només d'arrencar la seva intervenció el diputat cupaire Albert Botran. En un discurs a mitges amb Benet Salellas, els cupaires han insistit en modificar la fiscalitat i apujar l'IRPF o recuperar Successions. "I fer-ho sense por per una convicció de justícia", ha afegit Salellas. En clau de referèndum, l'esquerra anticapitalista ha convocat CSQP a superar "el fals debat del referèndum pactat"  i avisat: "Ara que les condicions estan madures no podem deixar que es podreixin, [...] ara ens entretindrem a esperar un referèndum pactat? President, no podem deixar passar el temps", ha reblat Botran.

Summary: La CUP veu fora de lloc els “retrets” de Puigdemont pels pressupostos del 2016 i insisteix en apujar l’IRPF


El consell de govern de la Corporació Catalana de Mitjans Audiovisuals (CCMA) ha aprovat aquest dimecres la reorganització de l’estructura executiva de l’empresa en diferents àmbits de continguts i de gestió, amb l’objectiu de prioritzar les sinergies entre els mitjans del grup i d’optimitzar el control i la gestió dels recursos humans i econòmics. En aquesta línia, el consell de govern ha aprovat que Saül Gordillo, director del grup d’emissores de Catalunya Ràdio, amb àmplia experiència en la comunicació 2.0, assumeixi també la responsabilitat sobre la direcció dels Mitjans Digitals de la CCMA.  D’altra banda, Andreu Martínez, com a director d’Estratègia Corporativa, assumeix la responsabilitat sobre Recursos Humans de la CCMA, que s’afegeix a les àrees corporatives actuals de Desenvolupament Estratègic, Anàlisi i Explotació d’Audiències, Assessorament Lingüístic, Comunicació i Relacions Institucionals i Responsabilitat Social Corporativa.  Finalment, Teresa Farré, directora de Gestió i Recursos de la CCMA, assumeix la responsabilitat sobre el control i la gestió de la Producció dels mitjans del grup, un nou àmbit que s’afegeix al de Compres Corporatives, al d’Economia i Finances i al d’Organització i Planificació de Recursos.

Summary: Saül Gordillo assumeix la direcció dels Mitjans Digitals de la CCMA


La regidora de la CUP a l’Ajuntament de Reus Mariona Quadrada, investigada amb altres edils i particulars arran de la denúncia per suposada incitació a l’odi presentada per la policia espanyola, ha estat citada a declarar davant del jutjat número 2 de Reus dilluns a partir de les 12 del migdia. Conjuntament amb Quadrada hi ha citades altres persones, entre els quals bombers. La regidora cupaire ja ha avançat que no anirà a declarar: “no podem reconèixer de cap manera els tribunals espanyols i com que no considerem legítim que se’ns hagi de privar de res per les nostres actuacions al voltant de l’1-O, no aniré”, ha explicat Quadrada en declaracions a l’ACN. La regidora està investigada per un delicte d’odi: “un invent que s’ha anat fent gros”, segons Quadrada, que diu que és el moment de “tenir idees clares, plantar cara i tirar endavant la República”. Aquest és el tercer cop que citen la regidora. En la primera ocasió, no va comparèixer perquè la seva advocada tenia una altra causa a la mateixa hora; el segon cop no es va presentar. Quadrada ha explicat que, dilluns, com en ocasions anteriors ja s’ha fet, es desplaçarà fins als jutjats per donar suport a la resta d’investigats citats a declarar dilluns a partir de les 12 del migdia. “Aniré a la concentració sense cap mena de por; anirem a fer suport i a partir d’aquí ja veurem com s’esdevé tot”, ha afirmat. Els altres dos regidors de la CUP investigats en la causa, Marta Llorens i Oriol Ciurana, van comparèixer davant la jutgessa al desembre, un cop detinguts, després d’haver-se negat a comparèixer davant la magistrada dues vegades. Aleshores, Llorens i Ciurana es van acollir al seu dret a no declarar a preguntes de cap de les parts. En aquella ocasió, els regidors van dormir als calabossos de la comissaria dels Mossos d’Esquadra a Reus la nit prèvia a la citació i van quedar en llibertat després de passar a disposició de la jutgessa, ja que la seva detenció tenia com a objectiu la compareixença als jutjats.

Summary: Citen a declarar dilluns la regidora de la CUP de Reus Mariona Quadrada, investigada per un suposat delicte d’odi


Els republicans avancen el tràmit del seu president per poder reclamar l’acostament a una presó catalana ACN Barcelona.-Esquerra Republicana ha presentat ja la documentació i les credencials per acreditar el líder de la formació, Oriol Junqueras, com a diputat al Parlament de Catalunya. El president dels republicans roman en presó preventiva a Estremera, però això no impedeix que el partit pugui presentar les seves credencials perquè, si es dona el cas, Junqueras pugui recollir l’acta de diputat. De moment, la seva ha estat la primera documentació a ser presentada, i ERC ha volgut avançar aquest tràmit per davant del de la resta de diputats electes perquè en breu el seu advocat reclamarà l’acostament de Junqueras a una presó catalana, per tal de poder accedir així amb més facilitat al Parlament i assumir el seu escó.  Així, la resta de diputats electes encara tenen temps per fer aquest tràmit i presentar les credencials. La Junta de Portaveus és qui ha de validar aquests requisits burocràtics perquè un diputat pugui exercir-ne, però en el reglament del Parlament no s'estableix cap límit en el temps. Es dona per fet que tots els diputats electes entreguen les credencials i les actes de diputat abans del ple de constitució del Parlament -en aquesta legislatura, convocat pel dia 17 de gener-, però això no impedeix que ho puguin fer a posteriori.

Summary: ERC presenta al Parlament les credencials de Junqueras per poder ser diputat


El Govern i representants de la societat civil de les Terres de l'Ebre s'han reunit, aquest dimarts a Tortosa, per avaluar la situació del procés de descontaminació de l'embassament de Flix (Ribera d'Ebre) i posar sobre la taula la desconfiança generada arran del cas Acuamed i les darreres informacions que n'han transcendit. La secretaria de Medi Ambient i Sostenibilitat, Marta Subuirà, ha exigit una auditoria "imparcial" del procés de neteja i sobretot garanties per al tram final de les obres que s'han reprès fa un mes. També es demana al Ministeri de Medi Ambient que doni explicacions in situ, després del canvi de direcció dels treballs, i que es tornin a convocar les comissions tècniques i socials de seguiment d'aquest procés perquè hi hagi un "intercanvi fluid i ràpid" d'informació que permeti "recuperar la confiança" amb l'empresa estatal. La Generalitat es reserva el dret d'emprendre accions legals si es detectés algun delicte mediambiental.

Summary: El Govern i la societat civil de l'Ebre exigeixen una auditoria imparcial sobre la descontaminació del pantà de Flix


L'Ajuntament de Lleida instal·larà una càmera tèrmica al pavelló Agnès Gregori. Aquest dispositiu, cedit per l'empresa lleidatana Seguretat i Control 24h (SiC24), permet controlar la temperatura de les persones per detectar si tenen febre i poder identificar així més fàcilment a aquelles que poden presentar una simptomatologia compatible amb la covid-19. La Paeria ha decidit instal·lar provisionalment aquesta càmera al pavelló Agnès Gregori, que actualment està funcionant com a equipament sanitari per acollir persones sense sostre durant el confinament decretat per l'emergència sanitària del coronavirus. El dispositiu s'integrarà al Sistema Operatiu de Ciutat i, un cop finalitzada l'actual situació, se li podrà donar altres usos.  El primer tinent d'alcalde i regidor d'Urbanisme, Toni Postius, ha explicat que, en un futur, quan l'emergència sanitària estigui superada, la càmera tèrmica "servirà per altres usos del dia a dia" ja que, "estarà a disposició de la Paeria per aquells usos que siguin necessaris". Així mateix, Postius ha agraït a SiC24 que hagi posat a disposició de la Paeria aquest dispositiu per contribuir a fer front a la pandèmia.  Es tracta d'un equip model Dahua BF5421-T, que té un valor de prop de 15.000 euros, tot i que l'Ajuntament de Lleida el rebrà sense cost, gràcies a la cessió desinteressada d'aquesta empresa. És un sistema tecnològic complet d'altes prestacions i molt alta fiabilitat per a poder mesurar la temperatura corporal en humans, segons han indicat fonts municipals. L'equip incorpora les diferents peces necessàries per al seu correcte funcionament, com són la càmera tèrmica DH-TPC-BF5421-T; el Blackbody JQ-D70Z per a la mesura de temperatura amb més precisió; dos trípodes VCT-999; els connectors RQW026-00 per connectar els trípodes a les càmeres; i la gravadora de vídeo de xarxa DHI-NVR5216-16P-I per a aplicacions de vigilància de vídeo IP. Aquesta solució s'integrarà al Sistema Operatiu de Ciutat, perquè pugui nodrir-se de dades anonimitzades que ajudin en l'elaboració de futurs estudis epidemiològics. El Sistema Operatiu de Ciutat també compta amb el mòdul d'IA que podrà permetre generar models predictius. Systam City és el programari que sustenta el Sistema Operatiu de Ciutat.

Summary: L'Ajuntament de Lleida instal·larà una càmera de control de temperatura al pavelló Agnès Gregori


JxSí, PSC, CSQP, PPC i CUP han registrat una proposta de resolució al Parlament que insta el Govern a portar a terme “totes les accions que calgui per tal de garantir que les obres d’art procedents del Monestir de Sixena, i que es conserven al Museu Nacional d’Art de Catalunya (MNAC) i al Museu de Lleida, romanguin en aquests museus de manera que continuïn formant part de les col·leccions inscrites dins del catàleg de patrimoni cultural català”. La proposta de resolució es debatre en el ple del Parlament que començarà dimecres de la setmana que ve. Just després que un jutjat d’Osca hagi condemnat el MNAC a restituir els frescos murals originaris de la sala capitular del Monestir de Sixena (Osca) al seu lloc d'origen.

Summary: Tots els grups menys C’s registren una resolució al Parlament perquè les obres d’art de Sixena es quedin al MNAC


L'ANC es manté en la proposta de "llista unitària" però veu "eixos essencials" compartits com ara reclamar la "llibertat dels presos polítics i la república" ACN Barcelona.-L'ANC i Òmnium Cultural han fet una crida aquest dijous els partits independentistes per tal que "busquin la manera de pactar alguns punts estratègics que siguin comuns" de cara el 21-D. "Estem convençuts que els partits ho estan fent", ha assegurat el portaveu accidental d'Òmnium, Marcel Mauri, aquest dijous en roda de premsa. Dos "eixos essencials" per desenvolupar, ha afegit el vicepresident de l'ANC, Agustí Alcoberro, poden ser: "llibertat presos polítics i som república". Òmnium deixa a mans dels partits decidir el format per presentar-se a les eleccions del desembre però l'ANC manté encara sobre la taula una formula que passi per "llista unitària" tot i que prioritza que "les forces de la república guanyin les eleccions i, si és possible, ampliïn la majoria parlamentària".

Summary: Les entitats sobiranistes reclamen "punts estratègics comuns" de cara el 21-D


La ministra d'Hisenda, María Jesús Montero, calcula que l'impacte per a les comunitats autònomes si han de retornar l'impost de les hipoteques signades en els quatre darrers anys s'elevarà als 5.000 MEUR. El Tribunal Suprem continua reunit per decidir qui paga finalment l'impost i si és retroactiu però la ministra avança que el govern espanyol ha previst diversos escenaris. En cas que paguin els bancs i amb retroactivitat,  aquesta quantitat podria repercutir negativament en el dèficit –entre quatre o cinc dècimes, ha apuntat- i això faria perillar la sortida d'Espanya del procediment de dèficit excessiu que fixa la Unió Europea. La ministra es planteja demanar ajuda a Brussel·les i, paral·lelament, exigir als bancs que afrontin el retorn de l'impost.  El ple de la Sala Tercera del Tribunal Suprem discuteix a aquesta hora quin criteri adopta i si l'impost de signar una hipoteca el paga el client (com passava fins ara) o el paga el banc (seguint el criteri de les tres sentències dictades a l'octubre). En cas de confirmar-se el canvi de criteri i que les entitats financeres hagin de fer-se'n càrrec, el Suprem també haurà de determinar si la mesura és retroactiva i si es confirma que la decisió és aplicable a les hipoteques signades en els darrers quatre anys.  Montero ha dit que, en aquest escenari, l'impacte per a les comunitats autònomes seria de 5.000 MEUR. Les comunitats autònomes serien les primeres que haurien de retornar els imports i, posteriorment, reclamar-los als bancs. Per això, la ministra alerta que aquesta situació pot afectar negativament al dèficit, que podria incrementar-se en quatre o cinc dècimes i fer perillar la sortida de l'Estat del procediment de dèficit excessiu que fixa la Unió Europea.  La titular d'Hisenda ha dit que cal fer "compatibles" la devolució als clients amb la reclamació als bancs de que facin efectiu aquest pagament. A més, ha avançat que demanar suport a Brussel·les per tal que la decisió del Suprem –en cas de confirmar-se- no afecti "negativament els comptes públics".

Summary: L'Estat xifra en 5.000 MEUR l'impacte per a les comunitats de retornar l'impost de les hipoteques dels quatre últims anys


Un equip del Centre d'Investigacions Biològiques Margarita Salas (CIB-CSIC) està estudiant en les instal·lacions del Sincrotró Alba de Cerdanyola del Vallès (Vallès Occidental) potencials fàrmacs contra la covid-19. Els investigadors utilitzen llum de sincrortró per estudiar el possible efecte d'un fàrmac antitumoral d'ús clínic sobre el cicle vital del SARS-CoV-2. El projecte es basa a estudiar com aquests fàrmacs afecten l'estructura dels microtúbuls, uns biopolímers en forma de filaments que es troben dins de les cèl·lules funcionant com un esquelet intern i que hi intervenen, entre altres coses, en la funció de transport de substàncies, entre elles els virus.  El responsable del grup d'agents estabilitzants de microtúbuls del CIB-CSIC, Fernando Díaz, ha explicat que se sospita que molts processos virals poden ser inhibits per antitumorals "perquè bloquegen processos necessaris per al creixement cel·lular exacerbat". Aquests mateixos processos, però encara més accelerats, són els que fan servir els virus per replicar dins la cèl·lula una vegada han pres el control de la seva màquina.  En anteriors anàlisis fets en les línies XALOC i NCD-SWEET del Sincrotró Alba es va demostrar que el paclitaxel, un dels antitumorals més utilitzats, és capaç de modular els microtúbuls alterant la seva estructura.  Per moure's per la cèl·lula, els virus segresten la kinesina i dineïna, unes proteïnes motores que actuen com a transportadors sobre els microtúbuls, desplaçant-se sobre ells com si es tractés de carreteres a l'interior de les cèl·lules. La hipòtesis és que l'alteració estructural que el fàrmac provoca sobre els microtúbuls podria afectar el moviment d'aquestes proteïnes motores, interrompent el transport de virus i bloquejant la seva replicació.  A més, les citoqueines, que són les proteïnes que intervenen en la resposta immunològica, són transportades en vesícules per aquests mateixos transportadors, de manera que la modulació d'aquest moviment podria afectar el seu alliberament, prevenint la hiperactivació del sistema immunològic, que és un dels agreujants de la malaltia causada pel virus.  L'investigador Daniel Lucena ha afirmat que si el projecte obté èxit no s'estaria només combatent aquest virus "sinó que es podria extrapolar a altres" perquè el que es busca és atacar un mecanisme que utilitzen molts virus per moure's dins de la cèl·lula i per sortir-ne. "Si funciona podríem estar davant el primer antiviral d'ampli espectre", afirma Lucena.  La llum de sincrotró permet veure molt clarament l'estructura del microtúbul i els canvis que fa quan se li aplica un compost. Un altre dels investigadors, Joan Estevez, explica que els canvis són molt petits, de l'ordre dels nanòmetres, i per això no es podrien veure en un microscopi normal.  Un cop analitzats al Sincrotró, els fàrmacs que provoquin una major pertorbació de l'estructural dels microtúbuls seran seleccionats per, més endavant, avaluar el seu efecte inhibidor sobre el transport viral. Si es confirma que el fàrmac té l'efecte esperat, es podria començar a utilitzar "de forma immediata perquè ja es coneixen les seves dosis segures i els seus procediments d'administració", apunta el doctor Díaz.

Summary: Un equip científic estudia al Sincrotró Alba potencials fàrmacs contra la covid-19


L’exministre d’Exteriors eslovè i eurodiputat Ivo Vajgl ha qualificat d’“indignant” l’empresonament de líders independentistes per part de la justícia espanyola. En l’acte de presentació de la plataforma Diàleg UE-Catalunya a Barcelona, Vajgl, president de l’entitat formada per 31 eurodiputats d’onze estats, també creu que l’Estat espanyol busca “humiliar” no només els dirigents entre reixes, sinó Catalunya. Al seu torn, la també representant al Parlament Europeu, la italiana Eleonora Forenza, creu que “hi ha hagut una manca de construcció de diàleg a Europa amb Espanya i Catalunya”, cosa que ha qualificat de “vergonya”. L’entitat presentada aquest matí a l’Ateneu Barcelonès també ha comptat amb les intervencions dels eurodiputats Izaskun Bilbao (PNB), Ramon Tremosa (PDeCAT), Jordi Solé i Josep Maria Terricabras (ERC), el delegat destituït de la Generalitat a França i Suïssa Martí Anglada, i la parella de Raül Romeva, Diana Riba.

Summary: Un exministre d'Exteriors eslovè veu "indignant" empresonar polítics i diu que l'Estat vol "humiliar" Catalunya


Els diputats de JxCat, ERC i la CUP han celebrat amb aplaudiments i amb crits de llibertat la decisió del Tribunal de Justícia de la Unió Europea (TJUE) sobre Oriol Junqueras. Just quan s'ha conegut la decisió de l'alt tribunal de Luxemburg estava intervenint el diputat d'ERC Ruben Wagensberg en el marc d'una moció de Cs. "Aquella persona que fa dos anys que porteu dient colpista. La justícia arriba. Des d'avui Junqueras ha de ser una persona lliure. Demanem la nul·litat de la sentència del judici", ha exclamat el diputat republicà. Tot seguit s'han aixecat els diputats independentistes amb el crit de llibertat. El TJUE ha conclòs que el líder d'ERC tenia immunitat abans de la sessió constitutiva del Parlament Europeu del 2 de juliol.

Summary: Els diputats de JxCat, ERC i la CUP celebren amb aplaudiments i crits de llibertat la decisió del TJUE sobre Junqueras


El Barri Vell de la ciutat de Girona compta amb 3.581 veïns aquest 2018. Aquesta xifra suposa un 9% més que l'any anterior i un 15% de creixement en els últims dos anys. De fet, l'alcaldessa de Girona, Marta Madrenas, ha apuntat està "pràcticament segura" que aquest ha estat el barri que més ha crescut en nombre d'empadronaments de tota la ciutat. Davant d'aquesta xifra, l'alcaldessa ha afirmat que "qui estigui parlant de gentrificació [en el Barri Vell] està mentint". Madrenas ha remarcat que "no té cap sentit" parlar de gentrificació quan "augmenta un 9% el nombre de gironins que viuen al Barri Vell". L'alcaldessa de la ciutat també ha matisat que Girona "no té res a veure" amb d'altres municipis que sí pateixen aquest problema. A més l'alcaldessa de Girona ha remarcat que l'augment de població al Barri Vell és perquè ha pujat el nombre de gironins empadronats que viuen en el casc antic. Per això creu que qualsevol comparació amb altres municipis que pateixen el fenomen de la gentrificació "és mentida". Campanya pels 100.000 habitants Madrenas ha donat les dades d'habitants al Barri Vell durant la presentació de la campanya 'La força de 100mil', desprès que la ciutat de Girona hagi superat la barrera dels 100.000 habitants aquest 2018. Per celebrar-ho, l'Ajuntament de Girona farà una campanya en què vol fer partícips a tots els ciutadans d'haver arribat a aquesta xifra. L'alcaldessa ha destacat que es sent especialment satisfeta d'haver assolit els 100.000 habitants gràcies a un creixement sostingut tot i els anys de crisi econòmica, en què la demografia a nivell català va caure. Per això, Marta Madrenas creu que aquest creixement demostra que "Girona ha superat millor la crisi que d'altres ciutats". De fet, la regidora d'Hisenda i Règim Interior de Girona, Maria Àngels Planas, ha explicat que mentre la demografia catalana creixia un 0,3% anualment, la població de la ciutat de Girona ho ha fet a un 4%, unes 10 vegades més que la xifra catalana. La crescuda més important en nombre d'empadronaments ha estat aquest 2018 en què la ciutat ha sumat 1.000 habitants en un sol any. Revisió de les zones de creixement Segons Madrenas, el fet de superar els 100.000 comportarà una revisió del Pla Director Urbanístic (PDU) de Girona. El document haurà d'analitzar quin és el marge de creixement que té la ciutat i quines són les zones més propenses a sumar nous habitants. El nou pla director haurà de contemplar nous "habitatges col·lectius" com ara residències d'estudiants i de gent gran que ajudaran a "treure pressió" a l'hora d'accedir a un habitatge. Precisament l'habitatge és una de les principals preocupacions de l'alcaldessa i ha assegurat que caldrà reflexionar com es resolt l'accés a una llar en els documents de diagnosi de futur.  Més regidors i un augment en impostos per grans empreses El creixement en nombre d'habitants de la ciutat comportarà que en les properes eleccions municipals hi hagi un total de 27 regidors, en comptes dels 25 actuals. Més enllà dels dos regidors que permetran augmentar la representació ciutadana a la política local, també hi haurà canvis en l'Impost d'Activitats Econòmiques (IAE) que afectarà tan sols a les grans empreses de Girona. En concret, la regidora d'Hisenda i Règim Interior de Girona, Maria Àngels Planas, ha explicat que es tracta d'una pujada d'entre "un 1 o un 2% en alguns dels epígrafs" de l'IAE que hauran de pagar algunes de les empreses que facturen més d'un milió d'euros anual.  Actualment hi ha uns 1.500 negocis que tenen aquesta facturació a la ciutat, però la regidora ha detallat que han d'analitzar quantes d'aquestes empreses hauran de pagar més, perquè l'augment no afectarà a totes les societats. De fet, Planas ha garantit que aquesta lleugera modificació no implicarà canvis importants ens els pressupostos municipals, per tant es tractaria d'uns ingressos baixos.

Summary: El Barri Vell de Girona va créixer un 9% en nombre d'habitants durant el 2018 i un 15% en els dos últims anys


Els Mossos d'Esquadra en col·laboració amb la Guàrdia Urbana de Reus han detingut aquest dijous al vespre un home per cremar una quinzena de contenidors en menys de dues hores a la capital del Baix Camp. Segons els Bombers de la Generalitat, el primer avís de foc s'ha rebut quan faltaven pocs minuts per les vuit del vespre al carrer Evarist Fàbregas. Fins al lloc dels fets s'hi han desplaçat dues dotacions dels Bombers que han sufocat les flames en poca estona. Poc després, els efectius també han estat alertats per més contenidors incendiats als carrers Morell, Josep Maria Prous i Vila, Pobla de Mafumet, Misericòrdia, Benidorm, Jurats, Balmes, a l'Avinguda Sant Bernat Calbó i a la Plaça Catalunya.

Summary: Un detingut per cremar una quinzena contenidors en menys de dues hores a Reus


La ministra de Treball i Economia Social, Yolanda Díaz, s'ha referit als Expedients de Regulació Temporal d'Ocupació (ERTO) i ha obert la porta a estendre'ls en les comunitats i sectors més afectats per la crisi del coronavirus. "No té sentit dissenyar un mecanisme que suposa quantitats ingents de recursos públics perquè en el moment més decisiu el deixem caure", ha explicat en roda de premsa des del Consolat de Mar, conjuntament amb la presidenta de les Illes Balears, Francina Armengol. Díaz ha insistit que "la clau" serà en l'últim trimestre de l'any. La ministra, a més, ha volgut llançar un missatge de tranquil·litat a les empreses i sectors més castigats de les Illes i ha assegurat que se seguiran "bolcant" en aquesta comunitat.

Summary: Díaz, sobre els ERTO: "No té sentit dissenyar un mecanisme per deixar-lo caure al moment decisiu"


El Govern ha acordat aquest dimarts declarar el Museu de Lleida Diocesà i Comarcal com a museu d'interès nacional. D'aquesta manera, l'Executiu ratifica aquesta catalogació del Museu, després que el departament de Cultura incoés l'expedient el passat 13 de setembre i que, posteriorment, la Junta de Museus de Catalunya emetés, el 9 de novembre, un informe favorable a la proposta de declaració. El Museu de Lleida Diocesà i Comarcal, inaugurat l'any 2007, està integrat bàsicament per tres col·leccions: la de l'antic Museu Diocesà, la d'arqueologia de l'Institut d'Estudis Ilerdencs i la del tresor de la catedral de Lleida. Aquestes col·leccions comprenen bàsicament totes les èpoques de la història i de l'art de Catalunya i les fan patents a través d'objectes destacats, d'altíssim nivell, segons el Govern. Aquestes peces, que són fites de la història de les terres ponentines, es veuen contextualitzades per una amplia col·lecció d'altres objectes que fan entendre tot un món cultural i la seva evolució. Segona la Generalitat, el Museu de Lleida Diocesà i Comarcal és un equipament patrimonial indispensable per entendre les Terres de Ponent i, en conseqüència, per a una comprensió global de Catalunya i dels territoris vinculats a la cultura del país.   Actualment, completen la llista de museus d'interès nacional la Fundació Joan Miró, el Museu d'Art Contemporani de Barcelona, el Museu Episcopal de Vic, el Museu Marítim de Barcelona, el Museu de Montserrat i el Museu Picasso.

Summary: El Govern declara el Museu de Lleida d'interès nacional


"Un problema estrictament d'ordre públic". És el que el govern espanyol assegura que hi ha a Catalunya, i no cap conflicte polític. Així ho ha assegurat el ministre d'Interior, Fernando Grande-Marlaska, en la roda de premsa d'aquest diumenge al migdia a la Moncloa. El ministre ha enviat un "missatge polític" a l'independentisme per afirmar que, qui ha volgut exercir el seu dret a manifestar-se de manera pacífica "ja ho ha fet". "Qui se situa en el desordre públic es troba amb la Constitució i el Codi Penal amb tota contundència", ha advertit. Marlaska ha xifrat en 288 els agents policials ferits, en 194 les persones detingudes i en 18 els empresonats.

Summary: El govern espanyol assegura que a Catalunya hi ha un "problema estrictament d'ordre públic"


Els Mossos d'Esquadra han detingut tres homes per dos robatoris amb força en immobles de Sant Feliu de Llobregat. Les detencions es van fer el passat 5 de novembre,, quan una patrulla dels mossos va detectar els tres homes en actitud sospitosa, que van intentar marxar. La policia els va aturar i va trobar a l'interior del seu vehicle joies, diners en metàl·lic i eines que suposadament utilitzaven per entrar a les cases a robar. La investigació va permetre relacionar aquest material amb un robatori que s'havia produït el mateix dia. Els detinguts, un de 35 anys i els altres dos de 26, tenen nacionalitat georgiana i dos d'ells han ingressat a presó. Les detencions va tenir lloc el passat 5 de novembre, poc abans de les 12 del migdia, quan una patrulla d'investigació, que participava en un dispositiu de prevenció de robatoris a interior de domicilis de Sant Boi de Llobregat, va detectar tres homes que vigilaven diferents immobles del municipi i parlaven constantment entre ells per telèfon mòbil.   Els agents van veure que finalment els tres intentaven marxar del lloc en un turisme motiu pel qual van decidir aturar-los. A l'interior del vehicle van trobar joies susceptibles de tenir una procedència il·lícita, diners en metàl·lic i eines emprades habitualment en robatoris.   Les indagacions posteriors van permetre relacionar les joies amb un robatori en en un altre habitatge de Sant Boi de Llobregat, que s'havia produït el mateix 5 de novembre, poques hores abans de la seva detenció,.   L'anàlisi dels passaports dels detinguts va permetre concloure que aquests delinqüents tenien una alta mobilitat territorial, ja que els constaven fins a 36 entrades i sortides a països europeus com Hongria, Alemanya i Holanda, algunes d'elles fins i tot la mateixa setmana.   Els detinguts van passar a disposició judicial i el jutge va decretar l'ingrés a presó de dos dels detinguts i l'ingrés en un Centre d'Internament d'Estrangers per al tercer detingut.

Summary: Tres detinguts per dos robatoris amb força en domicilis de Sant Boi de Llobregat


El periodista Agustí Forné s'estrena aquest dijous, poc després de les deu de la nit, com a presentador del programa casteller 'Quarts de nou' al 33 en la seva 23a temporada. Forné que té una llarga experiència al món casteller, és l’encarregat de la informació castellera, al 3/24 i als telenotícies. Com ha informat la CCMA en un comunicat, Forné també presentarà el resum de les set diades castelleres que TV3 coprodueix amb la XAL. Forné debuta en la presentació de 'Quarts de nou' amb el capítol 'Instint maternal' centrat especialment en la Festa Major de Terrassa i en les dones castelleres. El programa d'aquesta setmana es pregunta com es pot compaginar la maternitat i el fet de no deixar de fer castells. El primer programa de 'Quarts de nou' conduit per Forné presentarà el testimoni i l’experiència de Sílvia Valdívia i de Jordina Masseguer, dels Minyons de Terrassa, i d'Helena Llagostera, de la colla Joves de Valls, que ha tingut sis fills i no ha deixat mai de fer castells. El programa acabarà a Terrassa, per esbrinar les curiositats i les interioritats del local dels Minyons de Terrassa. Forné actualment compagina els directes d''Els Matins' de TV3 amb les cròniques en directe de les diades castelleres per al 3/24 i el 'TN migdia cap de setmana'. El periodista mantindrà aquesta activitat informativa durant tota la temporada i també farà la cobertura informativa de 20 diades castelleres, set de les quals tindran un programa resum de 50 minuts a TV3, que s'encarregarà de presentar ell mateix.

Summary: Agustí Forné serà el nou conductor del programa casteller de TVC 'Quarts de nou'


La cap de llista de Ciutadans a les eleccions del 21-D, Inés Arrimadas, ha assegurat que el 21-D es decidirà si s'allarga el procés i es deixen ''les regnes'' i Catalunya en mans de la CUP o si s'inicia un etapa ''de seny'' amb reformes assenyades,  convivència i ''col·laboració enlloc de confrontació''. Arrimadas ha fet aquestes declaracions en resposta a la proposta de Mireia Boya, de protegir les obres d'art com les escoles l'1-O i ha reiterat que des de Cs es respecten les resolucions judicials. Tanmateix, ha lamentat que no s'hagi pogut arribar a més acords alhora que ha criticat el Govern de la Generalitat per recórrer als plets i no a les col·laboracions entre administracions per a resoldre els conflictes.  Arrimadas ha fet aquestes declaracions a la inauguració d'una carpa que la formació taronja ha ubicat a la plaça Universitat de Barcelona, un espai, ha dit ''ciutadà'' per a que el partit pugui explicar les propostes de manera ''propera'' i els ciutadans puguin explicar les seves preocupacions ja que per Arrimadas, escoltar els problemes de la gent és ''l'obsessió'' de Cs. La carpa inflable, presenta el programa de Ciutadans i en un holograma, la candidata parla i explica les propostes de la formació taronja. Estarà oberta durant 12 hores al dia. Aquest divendres, el primer dia, el partit ja ha denunciat un primer intent de boicotejar-la amb una petita cremada en un dels laterals. Quatre càmeres de videovigilància custodien la instal·lació.  Sistema de finançament ''just i transparent'' A preguntes dels periodistes, Arrimadas ha explicat que la reforma del sistema de finançament que proposa Cs ha de superar l'opacitat del sistema actual que ha portat a una situació en què ''ningú no sap com es calcula'', cosa que, per la candidata de Cs ha conformat un sistema ''injust''. Arrimadas creu que ''no és un joc de suma 0'' i que per tant, cal imitar el sistema que tenen altres països de caràcter federal com Alemanya, amb l'objectiu que el finançament solucioni la major part dels problemes de la gent i en cobreixi les necessitats. La cap de llista de Cs ha criticat que PP i PSOE no han volgut afrontar mai una reforma d'aquest sistema, sinó només posar-hi ''pedaços'' i ha recalcat que, si és presidenta, no deixarà buida la cadira de Catalunya a la conferència de presidents autonòmics, perquè hi anirà ''la primera'' a defensar un sistema millor de finançament per a Catalunya.  Arrimadas també ha explicat que l'auditoria que posarà en marxa a la Generalitat si governa Cs ha de permetre ''aixecar catifes i obrir finestres'' per aclarir quants diners dels catalans es dediquen a infraestructures per al procés, tancar estructures d'estat com ara el Diplocat i destinar aquests diners a polítiques socials.  Aturar el procés Arrimadas també ha enviat un missatge al PP tot i que admet que ''no farà de comentarista''. Per la cap de llista de Cs, els populars estan ''molt preocupats'' per les enquestes i els recorda que el problema d'aquestes eleccions no és ''quants diputats té cada partit'' sinó ''si es pot aturar el procés o no''.

Summary: Arrimadas adverteix que al 21-D es decidirà si es deixa Catalunya en mans de la CUP o s'inicia una etapa ''de seny''


La Fundació Castell de Peralada ha presentat aquest dijous el premi Carmen Mateu Young Artist European Award, Opera and Dance, que té com a objectiu fomentar el talent jove d'aquestes disciplines i contribuir al desenvolupament de la seva carrera. El guardó es constitueix com un tribut a la memòria i el llegat per la música i la cultura de la fundadora del festival, Carmen Mateu. Plácido Domingo representarà el premi com a president d'honor. El guanyador de la primera edició, es donarà a conèixer el primer trimestre del 2020, i està dotat amb 30.000 euros. A més, el ballarí actuarà en alguna de les edicions següents del Festival Internacional Castell de Peralada. El premi s'ha creat de manera que cada any es distingeixi una de les dues disciplines que, enguany, serà la dansa i distingirà un ballarí de clàssic i neoclàssic. Per tant, el II Premi Europeu Carmen Mateu a Joves Artistes, corresponent a la categoria d’Òpera, es decidirà el 2021 i distingirà un compositor, un escenògraf, un director d’escena, un director musical o un intèrpret. El director del Festival Castell de Peralada i vicepresident del jurat dels premis, Oriol Aguilà, ha destacat la vocació i inquietuds de Carmen Mateu i l'aposta que tenia sempre per nous creadors. Aguilà ha explicat que "no és un premi més" perquè amb ell també s'ha volgut rebre homenatge a la fundadora del Festival. Per altra banda, el director del Festival ha afegit que la presidència d'honor de Plácido Domingo hagués fet molta il·lusió a Carmen Mateu per la "increïble" admiració que es processaven l'un a l'altre. Aquest maig quedarà oberta la convocatòria al primer Premi Europeu Carmen Mateu a Joves Artistes que compta amb la col·laboració de les institucions 'Opera Europa' i l'Associació Europa de Festivals que faran possible difondre el premi als participants potencials. La secretaria general de l'Associació, Katrin Deventer, ha subratllat el fet que el premi no es quedi només amb l'entrega de la dotació econòmica sinó que també ajudi a donar una oportunitat i reforçar les carreres dels nous talents.

Summary: Neix el premi Carmen Mateu per impulsar el talent jove


Els Mossos d'Esquadra de la comissaria de Ciutat Vella han detingut un home de 34 anys i nacionalitat italiana com a presumpte autor de sis robatoris amb força comesos a Barcelona les darreres setmanes. El detingut utilitzava tapes de clavegueram per trencar els vidres dels aparadors, finestres o accessos dels establiments comercials on entrava a robar. El detingut va passar a disposició judicial i el jutge va decretar el seu ingrés a presó provisional. La investigació continua oberta i no es descarten més detencions i que se li imputin nous fets a l'arrestat. La investigació es va iniciar el 26 de juliol, quan els Mossos van tenir coneixement que s'havia produït un robatori amb força en un restaurant del carrer Hospital de Barcelona, al districte de Ciutat Vella. El lladre va accedir al local trencant parcialment un dels vidres de la façana de l'establiment amb una tapa de clavegueram. Un cop a l'interior del locals es va endur 200 euros de la caixa enregistradora i dues tauletes electròniques.   Fruit de les indagacions policials la Unitat d'Investigació de Ciutat Vella va identificar l'autor dels fets, el qual també estaria implicat en el robatori en un altre restaurant i dos domicilis més del carrer Jovellanos, i en una temptativa de robatori a un magatzem del carrer Cirera, on el detingut i una altra persona van haver de marxar quan van ser descoberts pels veïns.   El passat 14 de setembre, els Mossos van rebre l'avís que s'estava produint un robatori en una clínica dental del carrer Rocafort. Quan els agents van arribar a l'establiment van veure com un home sortia per un forat que hi havia en un dels vidres de l'aparador. L'home va intentar marxar del lloc dels fets en una bicicleta, però els agents el van aconseguir detenir. En l'escorcoll li van trobar les eines que havia fet servir per forçar l'establiment així com una bossa amb diverses mostres de productes dentals.

Summary: Ingressa a presó un lladre que utilitzava tapes de clavegueram per entrar a robar en locals de Barcelona


El Túnel del Vent d'Empuriabrava, l'únic simulador de caiguda lliure de tot l'Estat, va obrir portes el novembre del 2012. Des de llavors, 170.000 persones han pogut gaudir de l'experiència de volar i 700.000 han passat per aquestes instal·lacions que es troben a l'Alt Empordà. En concret, enguany, fins a finals d'octubre, han rebut 45.000 voladors i 200.000 visitants. Un 10% dels voladors repeteix i gran part d'ells ja s'han convertit en clients habituals. En principi, l'empresa espera tancar aquest tercer any amb una facturació de prop de 3 milions d'euros. A més, ja han arrencat les obres per construir un segon túnel del vent a Barcelona que entraria en funcionament el novembre del 2016.  "No podem fer una altra cosa que un balanç molt positiu perquè el nostre principal objectiu és atreure públic perquè vinguin a volar", ha detallat la directora del Túnel del Vent d'Empuriabrava, Aida Rico. Durant aquest 2015, més de 45.000 persones han pogut gaudir de l'experiència de volar en aquest simulador i més de 200.000 persones han visitat les instal·lacions situades dins del municipi de Castelló d'Empúries. En concret, el primer any van volar unes 65.000 persones, el segon any prop de 60.000 i aquest 2015 esperen poder arribar a les 50.000 a finals de desembre.  A grans trets, durant aquests tres anys, hauran volat pel Túnel del Vent un total de 170.000 persones i 700.000 han passat per aquest espai que es troba al bell mig d'Empuriabrava. Des de l'empresa Windoor, esperen tancar aquest any arribant als 3 MEUR de facturació. "Hem pogut federar aquest esport i cada cop està tenint més popularitat", ha assenyalat Rico.  En principi, durant aquest temps, ja han detectat dos perfils molt diferenciats de visitants. D'una banda els professionals vinculats amb el món del paracaigudisme, que venen a practicar i fer proves al túnel i que provenen d'arreu d'Europa – principalment França, Itàlia, Bèlgica o Alemanya- i d'altres estats d'arreu del món com els Estats Units, Qatar, països del continent asiàtic o sud-africans. Segons les dades dels promotors, durant aquests tres anys han rebut visitants de més de 50 nacionalitats.  D'altra banda hi ha el públic en general que majoritàriament són joves d'entre 25 i 35 anys que estan animats per provar coses noves. El perfil més comú en aquest àmbit és el d'un home d'entre 21 i 30 anys que ve al túnel amb els seus companys a passar una bona estona. En concret, aquest últim any han notat un augment del nombre de grups i colles que volen viure aquesta experiència única. "El 47% dels vols contractats durant l'últim any han estat de voladors novells", assenyala Rico qui també assegura que, segons les xifres, la segona franja més comú pel que fa als participants novells són homes de 31 a 40 anys.  En aquest sentit, han notat una tendència a l'alça de voladors novells d'entre 41 i 50 anys que no tenen por i volen viure la possibilitat de volar per uns minuts. "També és cert que el fet que el vol 'indoor' sigui una activitat molt familiar ha propiciat que els visitants de quatre a 20 anys siguin el quart grup amb més afluència", subratlla la directora.  En un principi, el Túnel obria una mitjana de deu hores diàries. Actualment, tres anys més tard, ja està en funcionament una mitjana d'11,65 hores; 4.200 hores a l'any. Una xifra que contrasta amb la lleugera davallada de visitants aquest 2015 i que Rico relaciona amb el fet que ara els clients volen volar més temps. "Hem tret una nova targeta de fidelitat i sabem que un 10% dels voladors repeteixen; gran part d'ells es converteixen en clients habituals", destaca la directora. Enguany, l'empresa ha rebaixat preus i també ha ofert nous tiquets més econòmics i dirigits a grups.   "Sempre pregunten si l'activitat mareja o si podran respirar" Aquest any, catorze joves vinguts de Noruega, Argentina, Brasil, Xile, França i d'arreu d'Espanya s'han entrenat a les instal·lacions d'Empuriabrava per convertir-se en instructors oficials de vol 'indoor', una professió que l'empresa ofereix a tots els interessats seguint en la línia d'altres països com Estats Units on ja fa temps que existeix aquesta sortida professional. Un dels instructors i també cap de màrqueting de l'empresa és Sergi Ponsa. "Al final, amb el temps ja tenim una sèrie de típiques preguntes gracioses. Sempre et pregunten si mareja, si poden esmorzar sense por a vomitar durant el vol o si podran respirar. Hi ha gent que quan entra el túnel tanca la boca i els veus que es comencen a posar vermells. Sempre els diem que la solució és relaxar-se i divertir-se", resumeix Ponsa.  Des d'infants de quatre anys fins a 80 anys, tothom pot provar-ho. Una de les activitats més atrevides és el Twister que consisteix en volar pujant i baixant 10 metres d'altura i que, enguany ja s'han portat a terme 12.100 vegades.  Un segon túnel a Barcelona Pel que fa a les previsions de cara als propers anys, Windoor ja ha arrencat les obres per construir el segon túnel del vent que es farà a Barcelona i que està previst que entri en funcionament a finals del 2016. "Les demolicions van començar la setmana passada i la previsió és que estigui obert el proper mes de novembre", ha detallat Rico.  El nou espai – que comptarà amb la tecnologia més avançada del mercat-  s'ubicarà al córner oest del Gol Cornellà de l'estadi de l'Espanyol, a pocs minuts del port i l'aeroport de Barcelona, i l'empresa ha firmat un acord d'explotació per als propers 15 anys. "Serà l'únic túnel del món que es troba dins d'una altra construcció, és una mica més costós però ho podrem tirar endavant", ha assenyalat la directora.  D'altra banda, d'aquí a pocs mesos, el Túnel del Vent d'Empuriabrava serà la seu de la tercera edició dels Windgames, la competició internacional de vol en túnel que reuneix els millors equips del món. En la passada edició ja hi van participar 39 equips i 124 voladors d'arreu del planeta. La cita serà el 22 i 23 de gener de 2016. En els passats Mundials FAI de Praga, l'equip local d'Empuriabrava, els Windoor Warriors, es van proclamar campions del món en la modalitat '4 Way Dynamic',

Summary: El Túnel del Vent d'Empuriabrava celebra 3 anys d'història i assoleix els 170.000 voladors


Carles Puigdemont està retingut per la policia a Alemanya, segons ha explicat el seu advocat, Jaume Alonso-Cuevillas, a l'ACN. Les autoritats alemanyes l'han aturat poc després de creuar la frontera amb Dinamarca mentre anava en cotxe des de Finlàndia cap a Bèlgica. Segons el lletrat, encara no està clar si la policia alemanya tramitarà l'euroordre de detenció o bé el deixaran continuar fins a Bèlgica perquè es tramiti allà. "Estem a l'expectativa a veure què passa", ha dit. Alonso-Cuevillas ha explicat que havia pogut parlar amb Puigdemont per telèfon i que li havia explicat que estava rebent un bon tracte per part de la policia alemanya.  Així doncs, Puigdemont es troba a hores d'ara en una comissaria a Alemanya i "la seva defensa jurídica està activada", ha explicat Alonso-Cuevillas a l'ACN. El lletrat ha recordat que Puigdemont estava anant cap a Brussel·les per posar-se a disposició de les autoritats belgues.  Alonso-Cuevillas ha especificat que la detenció no s'ha produït just al pas fronterer, sinó que ja ha estat en territori alemany, prop de la frontera.  Segons el diputat finlandès que el va convidar al país nòrdic, Puigdemont va marxar divendres de Finlàndia en direcció a Bèlgica.

Summary: ACTUALIZACIÓ:Puigdemont, retingut per la policia a Alemanya poc després de creuar la frontera amb Dinamarca, segons el seu advocat


El diputat d'ERC Raül Romeva ha traslladat al president del Parlament, Roger Torrent, que no presentaran candidat propi a la presidència de la Generalitat sinó que donaran suport al candidat de JxCAT, Carles Puigdemont, tot i que no ha aclarit si votaran a favor de la seva investidura. En roda de premsa després de la trobada amb el president del Parlament, Roger Torrent, Romeva ha afirmat que la qüestió a plantejar aquest divendres era si ells tenien o no candidat i ha assegurat que en la conversa no han tractat si hi votaran a favor d'aquesta investidura o sobre si és possible o no la modalitat telemàtica. "Donarem suport al candidat que en l'àmbit republicà ha tingut més suports, el que tocava era discutir això, no una altra cosa", ha contestat insistentment el diputat. Romeva ha afegit que el quan i el com s'ha de fer aquesta investidura és una prerrogativa que "caldrà valorar en els propers dies". D'altra banda, ha dit que és decisió de Torrent viatjar o no a Brussel·les per reunir-se amb Puigdemont però ha recordat que el candidat de JxCAT és un dels 135 diputats electes i que és "normal i desitjable" que el president del Parlament pugui parlar amb tots.

Summary: ERC dona suport a Puigdemont com a candidat a la presidència però no aclareix si votarà a favor de la seva investidura


'Incerta glòria, film dirigit per Agustí Villaronga basat en la novel·la de Joan Sales, està disponible a la plataforma en línia Netflix arreu del món des d'aquest dilluns. La pel·lícula, coproduïda per TV3, és la primera rodada en català adquirida per la companyia. Netflix té prop de 100 milions d'usuaris. El film es va estrenar el 17 de març a sales de cinema, surt en DVD i Blu-ray el dia 19 de juliol i estarà disponible a Netflix en versió original catalana subtitulada arreu del món, amb l'excepció d'Espanya, Andorra i França. A Espanya hi arribarà el 2018 per pactes amb televisions. Mentrestant es podrà veure a Movistar+. 'Incerta glòria' és una pel·lícula en què la guerra "és allà com una espècie de falca, una cosa que s'introdueix a la vida de les persones i canvia el seu destí. En aquest cas concret està molt dirigit cap a la gent jove, la gent que està obrint les seves il·lusions per començar a viure", explicava Agustí Villaronga en la roda de premsa de presentació de la pel·lícula que es va fer a l'Hospital de Sant Pau de Barcelona, que també hi surt retratat. Són les passions, els amors, les traïcions i els desitjos de venjança dels joves protagonistes els que mouen una història plena de clarobscurs, on resulta molt difícil diferenciar les víctimes dels botxins.   Villaronga passa pel seu sedàs una novel·la cabdal de la literatura catalana, la de l'escriptor Joan Sales, i amb to fosc col·loca al centre de la història el personatge de la Carlana, que encarna Núria Prims. "Vaig voler deixar la professió i que l'Agustí m'hagi trucat al cap de tants anys, era un dels meus somnis personals", explicava l'actriu en la mateixa roda de premsa.

Summary: 'Incerta glòria', primera pel·lícula rodada en català que arriba a Netflix


El rei Felip VI ha presidit aquest diumenge el sopar inaugural del Mobile World Congress sense fer referències directes a l'actual context polític, però algunes de les primeres frases del seu discurs han estat per defensar Espanya com una "democràcia plena" amb "institucions sòlides". El monarca també ha recordat que el darrer mes de desembre es van celebrar 40 anys d'una Constitució que va ser aprovada per una "immensa majoria" dels espanyols, un fet, diu, "sense precedents" a la història del país. Felip VI, que ha fet la majoria del seu discurs en anglès, ha pronunciat també algunes paraules en català, situant Barcelona com una de les ciutats "més preparades" per al negoci tecnològic i com un "important centre d'operacions d'innovació arreu d'Europa".

Summary: Felip VI defensa a la inauguració del MWC que Espanya és una "democràcia plena" amb "institucions sòlides"


Rosalía actuarà a Madrid el proper 31 d’octubre per presentar el seu nou disc ‘El mal querer’, que es publica el 2 de novembre. La promotora Red Bull Music no ha volgut desvelar encara l’emplaçament del concert, i tan sols ha avançat que serà un recital gratuït i “únic” en un espai poc habitual. L’escenari de l’actuació es donarà a conèixer el 25 d’octubre, segons ha confirmat l’ACN. Fins ara, Rosalía ha publicat dos 'singles' del seu nou treball, 'Malamente' i 'Pienso en tu mirá'. '’El mal querer' està produït pel canari El Guincho i barreja flamenc amb modernitat. Aquest treball arriba gairebé dos anys després del seu aplaudit debut amb Refree 'Los Ángeles'.

Summary: Rosalía presentarà el seu nou disc en un concert gratuït el 31 d’octubre a Madrid


Un total de 113 persones de la Garrotxa s'han beneficiat del Servei de teràpia ocupacional i productes de suport (BAT) en el seu primer any en funcionament. Es tracta d'un servei que s'ofereix de forma coordinada a la Garrotxa, Ripollès i Osona que inclou professionals d'àmbits social i sanitari per fer la valoració de les necessitats de cada persona. El 78% dels atesos tenen un grau de dependència severa i la majoria del total, un 60%, són dones de més de vuitanta anys que volen seguir vivint a casa. A banda d'avaluar les necessitats, també s'ofereix el material necessari, com ara cadires de rodes o grues, amb quotes assequibles que van dels 10 euros fins als 60 euros al mes així com assessorament i formació gratuïta a cuidadors i familiars. En aquests primers dotze mesos s'han entregat 93 productes a 49 persones. La principal funció del BAT, segons ha explicat el seu coordinador, és "avaluar les necessitats de les persones i posar les eines que necessiti en cada moment". La posada en marxa del servei va ser just ara fa un any a través del Consell Comarcal d’Osona, el Consorci d’Acció Social de la Garrotxa i el Consorci de Benestar Social del Ripollès amb el suport del Departament de Treball, Afers Socials i Famílies de la Generalitat. El projecte va néixer a partir de les necessitats detectades pels professionals de cada territori amb l'objectiu de "millorar l'autonomia, la cura i l'accessibilitat de les persones al seu domicili". També busca prevenir situacions futures derivades de la discapacitat o dependència. Es tracta d'un servei de teràpia ocupacional i productes de suport (BAT) destinat a persones en situació de dependència temporal o permanent. El que es fa és treballar de forma coordinada amb professionals del sector sanitari i social. Primer es va una valoració del pacient i de la seva llar i després es fa una planificació i es determina quins productes de suport podria necessitar. "Més que decidir quins aparells tècnics, el que es fa és avaluar primer les necessitats per després posar-li les eines que necessita en cada moment", explica el coordinador del servei, Josep Maria Villegas. La decisió final la té sempre l'usuari i la família un cop se'ls ha informat de totes les opcions que tenen. Un dels aspectes que s'ha tingut molt en compte és la rapidesa a l'hora de donar el servei. Villegas explica que entre la diagnosi i l'entrega del material no passen més de set dies i la previsió és poder mantenir aquests terminis.  El perfil de l'usuari del servei En aquests dotze mesos s'han atès 113 persones a la Garrotxa i s'han lliurat 93 productes a 49 usuaris. A més a més, també s'han format i assessorat a cuidadors per facilitar-los i ajudar-los en la feina que fan. El 78% dels atesos tenien una dependència severa i total, juntament amb d'altres problemes de salut, com ara  demència (21%), seguit de patologies cardíaques (17%) i osteoarticulars (17%). La majoria del total eren dones, un 60%, de més de vuitanta anys.  El material més sol·licitat Tot el servei és gratuït excepte la posada a disposició del material. Els productes que més s'han assignat en aquests dotze mesos són cadires de rodes així com grues de bipedestació i de sedestació. Un material molt costós que no totes les famílies es poden permetre, segons ha destacat el primer tinent d'alcalde d'Olot, Pep Berga. Per facilitar els pagaments, s'han establert quotes d'entre 10 i 60 euros mensuals en funció del tipus de producte assignat. El regidor també ha subratllat que el BAT és un bon recurs per a totes aquelles persones grans que volen seguir vivint a casa seva malgrat les dificultats de mobilitat que puguin tenir.  Un d'aquests casos és la Montserrat de 90 anys que des de fa quatre anys viu sola a la casa que té a Olot. Des de fa un temps que té una cuidadora que l'ajuda a casa. Té un grau de dependència alt perquè té moltes dificultats per moure's. "El cap el tinc claríssim però tota sola no puc caminar", explica. El que s'ha fet en el seu cas ha estat adaptar alguns dels aparells que tenia, com ara una butaca amb un comandament per aixecar-se i una rampa per sortir a la terrassa. També s'ha assessorat la cuiadadora sobre les millores postures per aixecar-la o com deixar-la estirada al llit.  A més a més, també té el medalló de teleassistència per donar l'avís en cas de caiguda o emergència mèdica. La Montserrat, que era cosidora i tenia una parada al mercat, explica que per ella és molt important continuar vivint a cas perquè "és on hi té tots els records". El BAT compta amb un pressupost d'uns 200.000 euros per a les tres comarques on es dona el servei. Per sol·licitar-lo, cal dirigir-se al Consorci d'Acció Social de la Garrotxa, a les oficines d'Olot. També es fan derivacions des dels CAP, l'hospital o Serveis Socials.  A altres punts de la demarcació també s'està treballant en projectes similars, com ara al Gironès i a l'Alt Empordà, aquest últim en una fase més inicial.

Summary: El servei de teràpia ocupacional per millorar l'autonomia i cura de persones grans dependents atén 113 usuaris a la Garrotxa


Representants del col·lectiu LGTBI s'han concentrat aquest dijous a Mataró per condemnar l'actitud del "personatge sinistre" que el cap de setmana va ser detingut a la capital del Maresme pels seus missatges homòfobs i amenaçadors difosos a través de les xarxes socials. L'acció ha coincidit amb la lectura al ple municipal d'una declaració institucional consensuada per tots els partits polítics amb aquest mateix objectiu i que obre la porta a que l'Ajuntament estudii personar-se a la causa com acusació popular. La declaració també demana als estaments judicials que, davant la gravetat dels fets, revisin la situació de llibertat amb càrrecs de l'acusat. Marga Riera, portaveu del Teixit de Dones de Mataró, reclama a la ciutat que faci "soroll a favor de la igualtat" per evitar que calin missatges com els que aquest polèmic veí de Mataró difon a través dels vídeos del seu canal de YouTube.

Summary: El col·lectiu LGTBI demana "fer soroll a favor de la igualtat" perquè no calin missatges com els del veí homòfob de Mataró


El portaveu del grup parlamentari de Catalunya sí que es pot (CSQEP), Joan Coscubiela, ha estat un dels primers polítics catalans a reaccionar a la proposta que Joan Baldoví, líder de Compromís al Congrés dels Diputats, ha fet per tancar un acord d’esquerres d’última hora amb un pacte de mínims. Per a Coscubiela, la idea és bona i per això ha animat a les formacions progressistes de l’Estat a acceptar la proposta. “Crec que és bastant evident. Hi ha suficients elements com per forçar un acord d’esquerres en aquets país. Tot el que vagi en aquesta perspectiva serà benvingut. Hi ha elements, números i matemàtiques suficients”, ha sentenciat. I és que Coscubiela creu que si no s’aprofita la proposta d’última hora, “potser es perd l’oportunitat de fotre fora el PP del govern d’Espanya”.   Coscubiela ha reaccionat a la proposta de Compromís en ser preguntat durant una atenció als mitjans des dels passadissos del Parlament. El portaveu de CSQEP s’ha mostrat en tot moment favorable a l’oferta ‘in extremis’ que Baldoví ha presentat al rei Felip VI i que el PSOE ha entomat amb condicions. Amb tot, Coscubiela creu que han de ser els líders de les formacions al Congrés qui han de determinar els detalls i negociar les seves condicions.

Summary: CSQEP anima les esquerres de l’Estat a acceptar la proposta de Compromís i “fotre fora el PP del govern”


L'Ajuntament de Sabadell ha anunciat un paquet d'inversions de 3,2 milions d'euros per millorar la flota d'autobusos i la de vehicles del personal municipal per adaptar-los als criteris de respecte al medi ambient i sostenibilitat. Es tracta d'una mesura que ha de permetre rebaixar substancialment l'edat mitjana d'aquests aparells, que en molts cassos superen els 20 anys de vida i presenten una  elevada emissió de gasos contaminants. Gràcies a aquesta actuació el govern local preveu que l'any 2018 Transports Urbans de Sabadell (TUS) comptarà amb un total de catorze busos híbrids que permetran una renovació del 27% de la flota. Aquesta actuació s'emmarca en un paquet d'inversions extraordinàries que ha impulsat el govern local.  "Hi haurà un increment de nou busos híbrids, això suposarà disposar d'un total de catorze aparells compromesos al 2018", ha explicat el regidor d'Espai Púbic, Xavi Guerrero. En aquesta línia ha indicat que el passat més d'abril ja es va acordar destinar una partida a adquirir cinc vehicles més i que se sumen a tres més que ja s'han posat en circulació, "Quan acabem haurem renovat el 27% de la flota", ha assegurat.   Pel que fa als cotxes que utilitzen el personal de l’Ajuntament, se substituiran també gradualment, amb noves unitats que emetin menys gasos contaminants. La inversió en aquest àmbit serà de 200.000 euros, i també contempla l'adquisició de motocicletes.

Summary: Sabadell invertirà 3,2 MEUR per renovar els autobusos i la flota de vehicles municipals